ak:Fresh | Fresh Namibie | Aandkerk - GEESTELIKE VOLWASSENHEID
Lees Hebreers 5:11-14
Wat staan vir jou uit in hierdie teksgedeelte? Hoe dink jy het hulle opgetree dat Paulus hulle moes vermaan? Hy maak onderskeid tussen melk en vaste kos in hul geestelike lewens. Wat sou jy sê is die verskil tussen melk en vaste kos? Hoe tree babas en kinders dikwels anders as volwassenes op?
Die realiteit is dat volwassenes ook baie kinderagtig kan wees omdat ons selfsugtig God se vrede en vreugde nastreef vir onsself. Ons doen al hoe meer dinge, streef na meer vriende, groter en beter en verder opsoek na vreugde en vrede, maar net soos melk tydelik troos bring, voel ons steeds leeg en uitgeteer in ons soeke na geluk en tevredenheid.
God wil ons nie net gelukkig hou nie, hy wil ons heel maak, vol maak met krag en energie wat ewigdurend is. Dan kan ons ook 'n bron van vreugde en vrede vir ander wees!
Wat beteken hierdie stelling vir jou? Hoe probeer ons mense tevrede te stel en gelukkig te hou? Hoe wil God hê moet ons dit doen? Dit beteken dat in plaas daarvan om beter, meer en wyer te gaan in ons soeke na vreugde en vrede, vra God dat ons 'n honger en 'n passie sal hê om meer by Hom te wees. Dink maar aan Martha wat in die kombuis probeer vreugde en vrede bring vir ander, terwyl Jesus gesê het sy moet eintlik by Sy voete sit!
Lees 1 Petrus 2:2-3. Wat beteken dit dat Christus die hoeksteen is? Watter effek behoort dit op ons lewe te hê? Net soos wat 'n plant wat vlak in die grond geplant is, meegesleur word deur allerande dinge, val ons ook vir enige iets as ons nie diep gewortel en geanker in Christus is nie.
Geestelike groei tot volwassenheid beteken dus nie om te groei in ons kennis en eie vreugde nie. Dit beteken ook nie om te groei in die plekke en dinge waarby ons betrokke is nie. Dit beteken om te groei in ons liefde vir Jesus, want daardeur groei ons in ons liefde vir ander. Het jy al beweeg van kerkganger/ bywoner/ lidmaat na dissipel in jou verhouding met Christus? Leef jy radikaal vir Jesus?
Radikaal kom van die woord "radiks" in Latyn wat beteken "wortel" - naby aan die oorsprong, wortels te bly.
Lees Kolossense 2:6-10. Wat beteken dit om diep gewortel en geanker in Christus te wees? Wat is die effek hiervan op jou alledaagse lewe? God vra nie van ons om meer te doen en nuwe goed te probeer nie - hy vra van ons om dieper te gaan met Hom. Hoe kan ons passievol vir Christus wees en nie lou of koud nie? God vra nie 'n oppervlakkige verbintenis met Hom nie, maar 'n diep, gewortelde verhouding.
Dieper met God beteken vertroue in Hom gewortel. Jy vertrou Hom met alles in jou lewe en jy basseer jou besluite op vertroue. Hoe kan jy hierdie beginsel toepas op jou geestelike lewe, jou persoonlike lewe en jou persoonlike verhoudings?
Dieper vertroue kom uit dieper verhoudings. Hoe kan jy jou verhouding met Christus verdiep, jouself in die Woord verdiep? Hoeveel diep en betekenisvolle verhoudings het jy met naastes? Maak ons nog tyd vir mekaar om regtig 'n pad te stap saam met iemand in geloof?
Dieper verhoudings vra volharding - om aan te hou om die regte dinge te doen, dis 'n proses van groei.
God nooi ons as kinders in Sy koninkryk in, maar Hy wil met ons 'n pad stap na geestelike volwassenheid - dit beteken groei in ons liefde vir Hom en 'n diepe verbondenheid aan Hom. Dalk is dit tyd vir meer betekenisvolle en dieper konneksies met God. Dalk moet ek tyd maak om op 'n ernstiger manier by Hom uit te kom sodat ek Sy volheid kan beleef en dit kan uitstraal na ander.
Lees Efesiers 4:13-16 as 'n gebed saam. Mag ons gewortel wees in God sodat ons opnuut passievol is oor hoe wyd, ver, hoog en diep Sy liefde vir ons is - dis 'n lewe van geestelike volwassenheid!